**JI SEROKATIYA MECLÎSA GEL A MEZIN YA TIRKIYE’YÊ RE**

Divê pêşiya perwerdehiya bi zimanê zikmakî di serî de ji bo kurdan û hemû gelên ku li Tirkiyê dijîn bê vekirin. Ez dixwazim li gorî maddeya 98 a Makezagonê û maddeyên 104 û 105’an ên rêznameyê komisyonek lêkolînê li ser zimanê dayîkê ji hêla meclisê ve bê avakirin.

**Nuran İMİR
Parlementera Şirnexê**

**BİNASÎ**

Ligel pêvajoya avakirina dewletên netewî, polîtîkayên afirandina civateke homojen; gef û talûkeyên cidî ji bo pirrengî û dewlemendiya çandî û olî derdixîne holê.

Li gor zanyaran ji bo ku ev gef ji holê rabe û dewlemendiya zimanî bê parastin şerta herî bingehîn pêkanîna perwerdeya bi zimanê wan ê zikmakî ye. Piraniya netewdewletên ku bala xwe dan van hişyariyên zanistî, ji bilî zimanê fermî yê dewletê, modela perwerdeya pirzimanî pêşve bir û xist merîyetê.

Li welatê me heta roja îro jî polîtîkaya yek zimaniyê tê meşandin. Her çiqas xwedî rastiyeke pirzimanî be jî nîqaşên li ser perwerdehiya pirzimanî nayên qebûlkirin. Nîqaşên zimanî yên ku di çarçoveya pirsgirêka kurdî de tên birêvebirin bi afirandina dijberiyan zemîneke dijminahiyê ava dike. Ev jî dibe sedema asêbûna nîqaşan û dijberî hîn xurtir dibin.

Bi taybetî di salên dawîyê de polîtîkayên hikumetên heyî asîmîlasyoneke pir mezin li ser zimanên ji bilî zimanê tirkî pêk tînin. Wisa ye ku îro li Tirkiyê li raporên meclîsê de jî wekî zimanekî nenasyar tê tomarkirin.

Mixabin polîtîkayên înkar û asîmîlasyonê yên li ser ziman û çanda kurdî didomin. Her hikumeta heyî hebûna xwe li ser polîtîkaya kurdî ava kir û bi dijberî, dijminî û înkara kurdan re berdewamî li hebûna xwe anî.

Bi tenê di pênc salên dawiyê de hikumeta AKPê bi rêya KHK û kayûman bi dehan kargeh û saziyên ziman û çanda kurdî dan girtin..

Ji van saziyan ya herî girîng Enstîtuya Kurdî ya Stenbolê ye ku di sala 1992an de hatibû avakirin û di bin şert û mercên salên 90î de jî nehatibû girtin, ji hêla hikumeta AKPê ve hate girtin.

Ji hêla Enstîtuya Kurdî ya Stenbolê ve Li ser Ziman û Çanda Kurdî bi dehan sempozyûm, panel, semîner û konferans hatine lidarxistin. Girtina komele û saziyên ku xebatên pêşvebirina zimanê kurdî dimeşînin asîmîlasyona li ser kurdî eşkere dike.

Divê pêşiya perwerdehiya bi zimanê zikmakî di serî de ji bo kurdan û hemû gelên ku li Tirkiyê dijîn bê vekirin û 15’i gulanê wek Cejna Zimanê Kurdi di bi awayekî fermi bê qabul kirin.

Teqez divê komisyonek lêkolînê li ser zimanê dayîkê ji hêla meclisê ve bê avakirin.